Approvata liġi li tirrikonoxxi uffiċjalment familji li jikkoabitaw
Imtella' Ġunju 16, 2020 - Aġġornata 16 Ta' Ġunju, 2020 4:42pm Il-Ministru għall-Ġustizzja u l-Ugwaljanza Edward Zammit Lewis flimkien mas-Segretajru Parlamentari Rosianne Cutajar qalu li l-liġi l-ġdida dwar il-koabitazzjoni, il-Gvern mhu ser iħalli lil ħadd tat-tieni klassi. Spjegaw li din il-liġi tagħti drittijiet u tħares lil dawk l-iktar vulnerabbli fosthom l-ulied li jkun wild f'relazzjoni ta' koabitazzjoni. F'Malta huwa maħsub li hawn mal-erbat elef koppja li jikkoabitaw u bil-liġi l-ġdida li għaddiet mill-parlament jistgħu jifformalizzaw ir-relazzjoni ta' bejniethom b'mod legali quddiem nutar. Il-Ministru għall-Ġustizzja u l-Ugwaljanza Edward Zammit Lewis qal li l-att il-ġdid tal-koabitazzjoni sar b'konsultazzjoni ma' firxa wiesgħa ta' nies fosthom, anki bi proposti li saru mill-Oppożizzjoni. Huwa qal li l-liġi qed tipproteġi anke lill-koppji li għal xi raġuni ma jkunux ifformalizzaw ir-relazzjoni tagħhom quddiem nutar. "Tajna drittijiet ta' abitazzjoni, rikkimenti in debitu, u dejjem ħarisna l-interess suprem tal-ulied ta' din ir-relazzjoni u li l-qorti tkun gwardjan ta' dawn l-interessi." Dr Zammit spjega li l-liġi tagħti drittijiet lill-koppja fuq ir-residenza li jgħixu fiha, u l-qsim indaqs tar-responsabbiltajiet familjari, fosthom tal-manteniment tal-ulied tal-koppja kif ukoll il-kura u l-edukazzjoni tagħhom. Is-Segretarju Parlamentari għall-Ugwaljanza Rosianne Cutajar spjegat li l-liġi qed tagħti drittijiet li huma viċin għal dawk tal-miżżewġġin. Hija qalet l-ispejjeż biex ir-relazzjoni tigi formalizzata mhumiex kbar u r-relazzjoni tiġi legalizzata fi żmien għoxrin jum minn meta n-nutar jinsinwa l-att pubbliku u jinħareġ ċeritifikat tal-koabitazzjoni. Koppja tista' wkoll tirregola l-komunjoni tal-assi fosthom id-dar fejn huma jgħixu u affarijiet li jkunu nxtraw.